Holger K. Nielsen (SF), 2011-02-04:
Vi kan godt forstå baggrunden for det her beslutningsforslag, nemlig den efterlønsreform, som regeringen agter at gennemføre eller i hvert har foreslået, og derfor må man også diskutere, hvordan folketingsmedlemmerne kommer til at forholde sig til det.
Vedrørende pensionsforhold er jeg tilhænger af, at der bliver så meget parallelitet mellem det, der sker ude i samfundet, og det, der sker her på Christiansborg.
Men som det også er fremgået af andre indlæg, er hele pensionsområdet rimelig kompliceret.
Der er forskellige pensionsordninger forskellige steder, noget af det er overenskomststof, og andre dele kan man bestemme lovgivningsmæssigt.
Jeg ved godt, at vi kan bestemme alt her i Folketinget vedrørende vores egne forhold, men i og med at vi jo har et lønsystem, der ligesom er parallelt – næsten da i hvert fald, det er stort set parallelt – med lønsystemet blandt statslige tjenestemænd, er vi nødt til at se hele pensionsspørgsmålet, i forhold til hvordan det forholder sig med det statslige løn- og pensionssystem.
Vi er ikke afvisende over for at se nærmere på det.
Det kan godt være, at det vil være naturligt, at det nye Præsidium efter et folketingsvalg ser på pensionsforholdene for netop at få så meget parallelitet som overhovedet muligt mellem vore pensionsforhold og så pensionsforholdene ude i samfundet.
Det, jeg vil sige mest om, er hele eftervederlagsproblematikken.
Jeg er enig med dem, der har sagt, at vi som folketingsmedlemmer ikke skal krybe i forhold til de økonomiske vilkår, vi bliver budt.
Vi får en rimelig løn, synes jeg, og det skal vi også have.
Vi skal også have en rimelig kompensation, når vi går ud af Folketinget.
Men det, som er et problem, synes jeg, og som man er nødt til at diskutere, er de enorme forskelle, der er for de folketingsmedlemmer, der ryger ud ved et valg, på, om man har en orlovsordning fra en statslig stilling eller fra andre stillinger og man så straks kan gå fra at sidde i Folketinget til den pågældende stilling – det har man simpelt hen et krav på at kunne gøre – eller om man ikke har noget som helst.
Der er faktisk en meget stor forskel på de gruppers muligheder, efter at de har forladt Folketinget.
Jeg synes, det er fuldstændig rimeligt, at de folketingsmedlemmer, som går ud af Folketinget, og som ikke har noget, får en god kompensation for det.
For vi ved alle sammen, at det sjældent er erhvervsfremmende at have siddet i Folketinget – jeg ved godt, at der er flere, der tror, det er det, men det er det altså ikke – og der er mange eksempler på mennesker, der f.eks. er i halvtredserne, som har siddet i Folketinget i måske 10-15 år og så ryger ud, og som faktisk er i meget store jobmæssige problemer efterfølgende.
Der synes jeg, at vi virkelig skal støtte dem.
Men så er der også andre, der kan gå direkte fra Folketinget til et job, fordi de har en orlovsordning.
Det har jeg eksempelvis selv, jeg har faktisk en statslig orlovsordning.
Jeg kan gå tilbage til et ministerium, hvilket skal jeg ikke nævne, det kunne give nervøsitet på regeringsbænkene, hvis jeg gjorde det.
Det har jeg rent faktisk mulighed for, og det er der også andre der har, og jeg vil i givet fald kunne få løn det første år.
Det synes jeg sådan set ikke er rimeligt, det må jeg sige.
Derfor synes jeg måske godt, man kunne overveje, og det vil jeg godt fremlægge som en idé, at vi ændrer på det på den måde, at de penge, man kunne spare, ved at man modregnede allerede efter første år, bliver brugt til en længere periode for dem, der ikke har et job, så vi måske sagde, at hvis man ikke har et job, kan man få eftervederlag i 3 år i stedet for i 2 år, og det bliver så finansieret i en modregning hos dem, der går fra Folketinget til et job efterfølgende.
Jeg synes måske godt, at det kunne være værd at se lidt på en mere solidarisk ordning end den, vi har i øjeblikket.
Og det håber jeg da på at vi med den her debat, som er affødt af et enkelt tilfælde, ligesom er startet på, og at vi kan tage den debat efter et folketingsvalg, og at et nyt Præsidium kunne tage den debat.
Det synes jeg sådan set ville være rimeligt.